寄丁中允
作者：王安石
朝代：宋

paragraphs: 人生九州閒，泛泛水中木。
漂浮隨風波，邂逅得相觸。
始我與夫子，得官同一州。
相逢皆偶然，情義乃綢繆。
我於人事疏，而子久矣修。
磨礱以成我，德大不可酬。
乖離今六年，念子未嘗休。
豈不道相逢，但得頃刻留。
歡喜不滿顔，長年抱離憂。
古人有所思，千里駕車牛。
如何咫尺間，而不與予遊。
顧惜五斗米，無辜自拘囚。
念彼磊落者，心顔兩慚羞。
剡山碧榛榛，剡水日夜流。
山行苦無巇，水淺亦可舟。
使君子所善，來檄自可求。
何時子來意，待子南山頭。